text:
Preparacion pa Horcan
Nombernan di horcan pa 2022
-
Alex
-
Bonnie
-
Colin
-
Danielle
-
Earl
-
Fiona
-
Gaston
-
Hermine
-
Ian
-
Julia
-
Karl
-
Lisa
-
Martin
-
Nicole
-
Owen
-
Paula
-
Richard
-
Shary
-
Tobias
-
Virginie
-
Walter
Areanan Vulnerabel
E mapa aki ta illustra e areanan mas vulnerable pa den caso di inundacion.
Sr. Rino Hermans di Rampenbureau a splika e areanan mas vulnerabel den un episodio di Entrevista di Dia tokante e rumornan di posibel Tsunami despues di un temblor na Puerto Rico, scuche akinan pa mas informacion:
Informacion General
Temporada di Horcan
Temporada di horcan pa e region Atlantico Tropical y Caribe ta cuminsa dia prome di juni y ta termina dia 30 di november. Pa aña ta forma mas o menos 10 tormenta tropical y mas o menos 6 horcan ta madura for di nan. Durante un temporada di horcan, e lunanan di mas activo ta augustus, september y oktober.
Ocurencia di horcan na e islanan ABC
E islanan ABC ta situa den un zona di Caribe caminda ocurencia di un horcan ta masha raro. Sinembargo. estadisticamente, cada siglo un horcan ta azota e islanan aki fuertemente. Esaki a pasa na 1605, 1784 y 1877. Durante e siglo cu a termina sinembargo, esaki te cu e dia di awe, no a ripiti su mes. Ta bon conoci tambe, cu e “Horcannan di siglo” a afecta nos isla mucho mas fuerte cu e horcannan Hazel (1954) y Ivan (2004).
E peligernan cu un horcan ta trece cu ne ta:
-
Lama cu ta subi tera cu olanan grandi.
-
Bientonan cu forsa ta destrui y ranca tur loke ta fofo y los.
-
Murayanan di yobida cu por causa, den un minimo di tempo, desbordamento di dam y rooi y consecuentemente inundacionnan grandi ariba nos isla.
A consecuencia di e peligernan aki, nos mester tene cuenta cu posibel interupcion di coriente, awa, comunicacion y transportacion
Prepara bo “plan di accion” awe
Pa seguridad di bo y di bo famia, e miho caminda cu bo por pasa horcan ta den bo propio cas.
Pero…. si bo cas ta:
-
hopi cerca di lama y e tereno ta plat y abao;
-
yena cu awa regularmente durante yobida;
-
situa mucho abao banda di un rooi of dam;
-
di construccion humilde of delicado;
-
un trailer of algo parecido
Plania awe mes cu bo famia pa bay keda na un otro cas mas sigur. Por ehempel cerca famia, amigo of conocirnan.
Si prome of durante horcan, autoridad consehabo pa bandona bo cas, haci esaki inmediatamente. Nan conseho ta basa riba informacionnan di e intensidad di e horcan y e efectonan cu e por bai tin den bo bario.
PROTEHA BO CAS Y MANTENÉ SEMPER DEN BON CONDICION EN PARTICULAR DEN CASO DI UN HORCAN:
-
Revisa bo seguro di cas contra daño di biento y awa;
-
Percura pa e construccion di bo dak ta bon ancra na ringbalk y kolomnan;
-
Drecha lekmento(nan) di dak di bo cas;
-
Combati y elimina problema di comehein;
-
Percura pa tur porta y bentana ta cera bon;
-
Kap tur rama di mata riba dak di bo cas;
-
Tene bo cura di cas semper liber di obhetonan los y peligroso manera palo, zink, bleki, glas y boter.
PERCURA SEMPER PA BO TIN DEN BO CAS:
-
Un FIRST-AID KIT completo;
-
Un radio portatil AM/FM di bon calidad;
-
Suficiente luz di emergencia y bela;
-
Swafel y un habrido di bleki manual;
-
Suficiente cups, tayo, forki, cuchara y papel di seca man;
-
Suficiente papel sanitario y saco di sushi;
-
Herment, clabo, tape hancho (2”) y suficiente plywood fuerte of plachi di zink (preferibel corta na midi) pa bo por cubri (por lo menos) bo bentana y portanan di glas cu ta mas exponi na biento. Pues cu cara pa caya of terenonan habri.
MESTER TIN UN SHELTERBOX DEN TUR CAS
Esaki mester ta un cuarto, closet of banjo relativamente chikito pero comodo pa bo y bo famia, preferiblemente sin of cu un bentana chikito y cu un bon porta. E bentana bo ta clabe cera di pafo cu plywood of zim. Tur loke cu ta glas y cos skerpi, bo ta saca for di e cuarto aki y siguientemente bo ta ekipa bo Shelterbox cu un paar di colchon, un First-Aid kit, un radio portatil y un flashlight.
E Shelterbox ta un refugio pa un emergencia extremo. Por ehempel, si den bo cas durante horcan un bentana a kibra y biento y awa, glas y tur sorto di proyectil cuminsa bula rond, bo por scapa di e peliger aki refugiando eyden.
ALARMA
Oficialmente tin 2 fase di alarma pa horcan:
-
Alerta di horcan (Hurricane Watch)
-
Aviso di horcan (Hurricane Warning)
Ora cu emiti un Alerta di horcan, esey ta nifica cu dentro di 36 ora por surgi condicionnan di horcan ariba nos isla. E fase di alarma aki ta keda vigente te ora e peliger pasa of e ta pasa pa e fase 2, cu ta e Aviso di horcan. Esaki ta nifica cu dentro di 24 ora horcan lo ta eminente y nos por spera bientonan di mas di 119 km pa ora cu condicionnan di lama sumamente peligroso na nos costanan.
ALERTA DI HORCAN (HURRICANE WATCH)
CONDICION DI HORCAN POR SURGI DEN 36 ORA.
-
Tene bo mes continuamente na haltura di e desaroyo di e horcan pa medio di boletinnan oficial na radio, television y den corant, y no presta atencion na rumornan;
-
Yena e tanki di gasoline di bo auto;
-
Percura pa extra remedi di uzo diario;
-
Cumpra cuminda di bleki y awa na boter;
-
Cumpra cuminda pa bo bestianan di cas;
-
Cumpra: tayo, cups, forki di plastic of foam;
-
Busca extra bateria pa bo radio y luznan;
-
Busca extra fuel pa bo delco y lanternanan;
-
Percura pa bo boter(nan) di gas ta yen;
-
Lanta cash pa uzo despues di horcan;
-
Prepara plywood of zim pa bentananan;
-
Prepara tape hancho (2”) pa glas;
-
Prepara herment, clabo, lona y cabuya;
-
Haci bo cura liber di obhetonan los manera: palo, zim, halado, setnan di patio, etc.
ORA CU EMITI UN:
Aviso di horcan (Hurricane Warning)
Horcan ta eminente (!) dentro di 24 ora.
Sintonisa radio pa boletinnan informativo.
Pa esnan cu ta bay pasa horcan den nan cas ta recomendabel pa haci e prome preparacionnan rond di bo cas:
-
Baha antenanan di radio y television;
-
Baha dish chikito y pone grandi cara ariba;
-
Cubri prome e porta y bentanan di glas cu ta mas exponi na biento. Uza plywood fuerte of plachi di zim. Sigui cubri despues tur resto di porta y bentananan di glas;
-
Cera auto of boto ariba trailer den garashi of para nan leu for di mata of palo di luz;
-
Baha tire di trailernan y yena e boto cu poco awa pa mas stabilidad;
-
Warda productonan kimico, fertilizante y otro material toxico den un lugar sigur;
-
Baha e awa di piscina y pone extra chloor;
-
Baha coco for di e matanan pega cu cas;
-
Mara y sigura tur cos los manera boternan di gas, barinan di sushi, casitanan di cura y oficinanan di number;
-
Haci bo patio liber di obhetonan los manera decoracion y pochinan di mata colga;
-
Sigura y tapa e casita di bestianan di cas. Si ta posibel pasa nan paden;
-
Desconecta tur sorto di instalacion electrico cu ta pafo di bo cas manera pomp di pos etc.;
-
Pa coriente di emergencia, un delco chikito cu por tene un frigidaire y un freezer cendi ta suficiente. Prepara e delco bon y warda su extra fuel den un lugar sigur. Nunca conecta tipo di delconan chikito asina ariba instalacion di bo cas.
Haci e ultimo preparacionnan den bo cas:
-
Pone e termostat di bo frigidaire y freezer ariba maximo. Aumenta bo reserva di ijs;
-
Prepara 3 dia di awa pa bo famia por bebe. Corda cu un persona por bebe ½ gal. pa dia;
-
Awa pa bebe of pa cushina, mester wordo warda den containernan cu tapadera. Sterilisa nan cu Clorox y ora nan seca, yena nan cu awa;
-
Awa pa uzo general, pues pa laba y baña, por wordo warda den hemchi, tobo y weya;
-
Organisa tur bo nutricionnan cu no mester di worde fria y pone nan den un lugar sigur;
-
Seya bo cosnan valioso, manera potret, joya y documento, den plastic y warda nan bon;
-
Desconecta tur ekiponan electronico manera television, computer, etc. Seya nan den plastic y warda nan den un lugar sigur;
-
Bentana y porta di glas cu no a keda cubri mester tape nan di paden den forma di “X”;
-
Baha cortina y blindnan como un proteccion extra. Un paña pisa of deken tambe ta sirbi;
-
Kita tur obheto los den cas, manera: cuadra, pronkstuk, florero, lampi y piezanan los den cushina, y warda nan den un lugar mas sigur;
-
Sigura bo mes cu tur bentana y porta ta bon sera y seya esunnan cu por pasa awa, cu tape;
-
Prepara un aparato di paga candela of dos hemchi di santo pa cualkier caso di candela.
Ora bo caba cu tur cos, ofrece yudansa na bo bisiñanan, particularmente na famianan den situacionnan marginal, na nos grandinan y na esnan cu un of otro handicap.
PA ESNAN CU TA BAY LAGA NAN CAS, LO SIGUIENTE:
Si bo ta bai bandona bo cas pa motibonan personal of pasobra bo cas ta den e mesun situacion y/of condicion manera ta describi bao di e capitulo di “Plan di accion”, of si finalmente autoridad ta consehabo pa evacua:
-
Desconecta coriente, cera e meter di awa y e cranchi di bo boternan di gas y tuma tur medida necesario pa proteha bo cas;
-
Weita pa bo tin un maleta chikito cla cu cosnan necesario pa haci bo estadia na cas di otro hende mas comodo. Por ehempel: paña limpi, serbete, cosnan pa uzo personal, etc.;
-
Corda pa hiba bo cosnan di balor manera joya, placa y documentonan importante;
-
Corda pa hiba bo bestianan di cas of laga nan cerca hende cu por keda cu nan;
-
Ora bo laga bo cas, corda avisa bo bisiña of famianan na unda bo ta bay keda. Sali na tempo y preferibel durante oranan di dia;
-
Core cu cuidao, no pasa den inundacionnan grandi y purba yega bo destinacion pronto;
-
Si bo ta na pia, no pasa den rooi of corientenan di awa cu ta mas halto cu bo rudia.
DURANTE HORCAN:
-
Sintonisa radio pa boletinnan informativo;
-
No drenta den panico y no uza bebida alcoholico;
-
Uza telefon solamente pa caso di urgencia;
-
Si bo cas ta haya hopi daño, kita e coriente;
-
Keda paden y si bo ta haya ta necesario, of cos bira critico, drenta bo SHELTERBOX;
-
Keda leu for di porta y bentananan di glas;
-
No sali for di cas durante un horcan, a menos cu bo cas ta inundando hopi. Bo ta mas safe den un SHELTERBOX di un cas cu su dak a ranca, cu si bo sali na careda den biento pa busca otro caminda di sconde;
-
Si biento cay di golpi, ta posibel cu e wowo di e horcan ta pasando y biento por lanta di golpi atrobe. No bay sali for di bo cas tanten cu autoridad no duna OK via radio.
DESPUES DI HORCAN:
-
Busca informacion via radio si peliger a pasa y obedece instruccionnan di autoridad;
-
Uza telefon solamente pa casonan di emergencia y tene bo yamadanan cortico;
-
Den caso di accidente of enfermedad, busca asistencia na e puesto medico mas cerca;
-
Den caso di interupcion of scarsedad di awa, uza awa na boter pa bebe of pa cushina of herbe awa prome cu uze;
-
Den caso di interupcion di coriente, limita habrimento di frigidaire;
-
Come cuminda cu ta daña lihe prome;
-
Revisa bo cas pa dañonan structural y na instalacionnan y minimalisa peligernan;
-
Den caso di seguro y bo tin daño pa claim, documenta bo dañonan cu potret of video. Circumstancia por retrasa chekeo di bo cas;
-
Despues di un horcan, rond di bo cas y ariba caya por ta hopi peligroso. Tin hopi glas, clabo, splinter y metalnan skerpi tira rond. Sea cauteloso, en particular cu muchanan;
-
Cuidao cu wayanan di coriente cu ta colga abao of cu ta tira ariba caya y/of den awa;
-
Check cerca bisiñanan si tur cos ta OK;
-
No bay core rond den auto innecesariamente, cayanan inunda, cu bo ta kere cu bo conoce bon, por a keda coba cu buraconan hundo;
-
Si bo presencia no ta necesario, keda leu for di area caminda asistencia ta wordo duna. Aglomeracion di hende y auto hopi biaha ta stroba trabaonan di rescate y ayudo.
E dia (y siman)nan despues di un horcan ta e periodo cu mentalmente ta mas dificil y duro pa enfrenta (y supera). No laga e destruccionnan rond di bo y e comodidad y facilidadnan, cu temporalmente bo a perde, kibra bo moral. Tur material ta renobabel, bida di hende ta locual ta mas importante.
Nota di cautela
Na Merca den e area cu un horcan ta bay subi tera, evacuacionnan masal ta tuma lugar pa motibo di e fenomeno cu yama “stormsurge”. Esaki ta un lama halto cu ta subi tera hunto cu e horcan y ta penetra miya paden di costa causando hopi destruccion y perdida di bida. Den Caribe durante un horcan, lama por subi tera pero no den e inmensidad di e fenomeno aki, pues no tin motibo pa evacuacion masal.


c: text/html

text:
Basa riba experencia di un major anonimo.
Realmente nos ta wak cu continuamente e muchanan, e yiunan ta bira e victimanan mas grandi den confrontacionnan entre mayornan. Nos ta wak cu hopi biaha un mayor of tur dos mayor no por hasi diferencia entre e situacion di e pareha y e relacion entre mayor y yiu. Esaki ta un muestra grandi di inmadures emocional. E decreto universal di e derechonan di mucha ta stipula claramente cu un mucha tin derecho riba e cuido y atencion di tur dos mayor. Te ainda no tin un ley pa obliga mayornan pa cumpli cu nan deber di duna cada yiu e mesun cuido y atencion. Esaki ta lastima, paso e mucha nunca lo compronde e ‘traicion’ aki. Semper e lo puntra su mes dicon su mayor a bandon’e. E mucha port e hasta duna su mes e culpa cu su mayornan a bay for di otro. Un mucha por kere cu un mayor a bay lag’e pasobra nan no tabata suficiente ‘bon mucha’. Tambe ta conoci cu un mucha neglisha pa un mayor por asumi un actitud auto-destructivo dor di bay den vicionan di alcohol y droga, bay den criminalidad of cay den depresionnan cu por ta fatal.
Di con un mayor por hasi esaki cu su mesun yiu?
Ultimamente a discubri cu tambe e aspectonan di caracter ta ser pasa di mayor pa yiu. No solamente den su socialisacion, pero tambe atraves di e sistema biologico y neurologico. Anto e ora, no ta asina cu juist nos mester ta mas cauteloso cu e alma y espiritu di nos yiunan???
Podise nos a lubida di madura emocionalmente. Den hopi caso nos ta wak cu un mayor ta risisti e cambionan den un relacion y ta busca un forma pa castiga e otro pareha. Hopi partner ta pensa cu un bon metodo pa castiga e otro pareha ta dor di no duna e mucha atencion. Realidad di bida ta mustra cu esaki no ta afecta e otro pareha ora e persona aki sa con pa anda cu su emocionnan na un forma madura.
Esun cu si e ta afecta ta e yiu of yiunan. E ora ta bon pa e mayornan tene na cuenta cu ta di nan pareha nan a separa y no di nan yiunan. Ta bon pa e instancia cu ta encarga pa defende e interes di e yiunan despues di divorcio cuminsa wak si ta posibel pa implementa e derecho fundamental di un mucha pa tin contacto positivo cu ambos major aki como un obligacion di tur dos mayor. No ta aconsehabel pa e keda un opcion cu cada mayor pa dicidi segun su propio criteria. Muchanan ta e victimanan y no e causa di un divorcio of separacion y nan nunca mag di sufri e consecuencianan. Nan tin derecho riba un cuido emocionalmente balansa di ambos mayor. Si un mayor no ta desea di duna esaki, mester studia posibilidadnan di sancion, mescos cu ta existi den otro paisnan cu ta tuma e derechonan di mucha mas na serio.
Talves loke nos mas falta como adulto ta sinceridad y grandesa…

robotstxt: allowed

filter: keep


text:
Pasco ta jegando atrobe. For di un Hulanda scur y friu mi ta corda bek riba mi prome Pasco na Hulanda… hopi anja pasa. E awa di wowo, e falta di famia, e nostalgia. E bishita cerca Padushi y Madushi, e refresco cora y e bolo di 3 color cu nunca ta falta. Un tajo di plastic cu e pida bolo, un tiki pinda, un pruim of marshmallow na banda. Despues di bishita 3 cas, nos tabata pidi pa lora e tayo pa bay cas cun’e.
E Pasco tabata cuminsa cu e kloknan di misa di anochi. E shimis, sapato y mea nobo. Nos tabata paga tino riba e klok di misa pa no jega laat.
Bida tabata simpel. Bisinjanan tabata biba manera famia cu otro. Tabata bay pa e brasa y e bon deseonan. No tabatin asina tanto competencia.
Tin hende ta bisa cu hopi di nos custumbernan di fiesta Pasco ta cambiando. Hendenan no ta bishita otro asina hopi mas. Nan ta prefera di bay un fiesta of casino na lugar di hasi bishita. Toch bishita otro ta un di e tradicionnan hopi dushi di nos hendenan. Bisti bunita den dia, desea otro ‘Bon Pasco’, admira e kerstboom di otro.
‘Tin un regalito pa mi?’, hopi mucha ta pensa keto keto den nan curason.
Den un mundo cu mestanto inseguridad cu lus, e fiesta di Pasco por trese cosnan bunita depende unda bo kier pone bo atencion.
Jena e mundo cu e lus di bo curason. Desea otro lo miho for di e profundo di bo curason. Brasa bo famia. Lesa e storia di Pasco pa bo yiunan. Bay misa. Hasi un oracion y mas cu tur cos, bisa ‘danki’ na ninjo Hesus cu a duna nos un motibo pa ta mas cerca otro y pa ta e simbolo di un coneccion cu Divinidad cu ta cuminsa ora nos laga e curason puro den nos resalta.
Bon Pasco, bendiciona y danki pa ta un fan di Comprondiendo Bida!
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi cu ta juda bo relaha pa cuminsa e siman di trabou fit fit atrobe. Special pa hasi esaki posibel Indira Skincare ta join Comprondiendo Bida pa ofrece bo un dushi masashi cu ta relaha bo di cabes te pia. Pasobra Carnaval ta laga ful bo curpa bon cansa!
E special aki ta conta pa dialuna despues di Carnaval Grandi. Pero si bo no por bin riba dialuna, bo por jama pa book e pa un otro dia den siman.
Jama pa Book 584 6263 of 593 4821. Indira Skincare ta situa na Savaneta 91, net pariba di Winter Garden Supermarket. Y corda bisa cu bo a haja sa via Comprondiendo Bida pa haja bo 10%!
Stima bo curpa na un forma positivo… dun’e un dushi masashi!
Anja 2012, e anja di cambio pa humanidad. Shelo tin hopi asistencia cu nan kier duna nos. Nos tin cu sinja conecta y habri pa ricibi. Pero mas cu tur cos, sinja pidi y respeta….
Please be informed on Karin Krügel’s follow-up lessons, which will take place according to the next schedule:
• 3rd of April: Man made in Gods image, Thought-forms, Character development, the purpose of Life, the Ultimate Destiny of Man
• 10th of April: The principle of Spirit, Spirit and the Principle of Gender, Reincarnation, Life and Death, Karma, Dharma
• 17th of April: The Unseen Reality of Angels, Guardian Angels, Angels of Healing, Examples of conscious co-operation with the realm of Angels
• 24th of April: The unseen Reality of Nature Spirits, the Four Elements of Earth, Water, Air and Fire, Man’s connection with the Elements of Nature, Conscious co-operation with the realm of Nature Spirits
• 2nd of May: Love: the Force!, Man’s super-sensory Powers, the Existence of a Path of Hastened Attainment, the Great Teachers of Wisdom and the existence of perfected man, the Power of Unity and Oneness of all Life, World Spirituality
Location: Layex building room 117.
Time: 7.30 to 9pm
We inform you that there is a fee involved in these lessons: fl. 100,– for the total of these five lessons. This is to help cover the expenses of the rent and beverages.
These follow-up lessons are open to those who have followed the two introductory lessons “Who am I” and “The Law of Cause and Effect”, either in October last year or in January this year. If you have been present at only one of the intro lessons and have a keen interest in the follow-up lessons, you are welcome to join. The same counts for those who through spiritual work or studies have an affinity to the subjects presented. The idea is to partake in all five lessons.
If you would like to participate please register with Thea van der Kuyp.
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
Y na un prijs cu tur hende por paga!
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
E workshop ta un iniciativa di Comprondiendo Bida y Camacuri Residence cu ta bay introduci tambe un programa di wellness como parti di su servicionan. A scoge pa cuminsa oktober 1, den e luna di prevencion di cancer y brinda e workshop pa un prijs special di solamente 25 florin pa nos hendenan local.
Pa tur hoben di 15 anja pariba Checkpoint Color tin bon noticia. Nan por participa den un workshop pa sinja traha nan photobook full gratis…
Ta vakantie y esey ta un momento cu hubentud por usa pa sinja cosnan nobo cu por bira un dushi hobby. Checkpoint Color semper inovando ta organisa un serie di workshop gratis pa duna les na hobennan con pa traha nan propio photobook. Despues di e workshop nan por pa traha nan photobook pa cada ocashon. Esaki por ta e graduacion na scol of di e dushi vakantie of di cualkier ocashon cu nan tin un serie di potret saca. E workshop ta completamente gratis y si e cursista kier print su Photobook e ta haja esaki na un prijs super special cu ta inclui tambe un regalo extra di un potret grandi na e tamanjo di 8″ X 10″ di su potret favorito. Continue reading “Checkpoint Color cu workshop gratis pa hubentud con pa traha un photobook”
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Bo tambe ta invita!
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Comprondiendo Bida ta un projecto cross media cu e meta pa contribui na un hende y comunidad mas Felis….
Dr . Jaime Falconi lo papia riba ‘Bibando den Temponan cu ta Cambiando y su retonan’. Belquis Moreu ta toca e tema ‘Un miho majan’ y drs. ing. Edsel Lopez ta papia riba e tema inovativo ‘Trabou y Sentido di Bida’. Finalmente Ingrid Werleman lo clausura e anochi cu e pregunta ‘Comprondiendo Bida, POR?’.
E temanan aki ta toca cada hende, famia y cada cas. Dicon? Pasobra nos tur ta topa cu retonan y preguntanan di bida pa cua hopi biaha nos no tin contesta. Y den e buskda aki e projecto kier hunga un rol.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Hopi ciudadano di diferente edad y interes a duna nan contribucion pa trese informacion di desaroyo personal y comunitario cu ta juda un hende compronde bida mas miho. Di e forma aki poco poco nos ta creando hunto un plataforma pa tur hende por duna di nan expertisio y experencia y juda otro crese. Y hopi importante ta cu e website ta den papiamento. Tambe di media semper Comprondiendo Bida a haja amplio sosten y pa esaki ta hopi agradecido.
Comprondiendo Bida a cuminsa como un talkshow pa discuti aspectonan profundo di bida. Despues a compila e informacion aki den un serie di revista y awor e projecto ta digital riba e website www.comprondiendobida.com . Aspectonan cu ta haja hopi atencion riba e website ta e parti di desaroyo personal, spiritual, ecologico y artistico y creativo.
E anochi di ‘Pensando riba Bida…’ ta tuma lugar diahuebs, mei 12, di 7.30 – 9.30 anochi den cura di departamento di Arubiana Biblioteca Nacional den Bachstraat, na Playa. Entrada pa e anochi ta gratis.
Haja sa mas pakico ta bon pa bo scoge hopi conciente kico bo ta bebe ora bo ta hasi deporte of ora bo mester di mas energia. No ta tur cos cu ta ser bendi como saludabel ta esaki di berdad… www.comprondiendobida.com
De hecho — ora bo soda, bo ta perde “electrolytes” y nutrientenan importante cu ta vital pa hydratacion y ultimamente ta afecta bo prestacion. Bo sa cu manda abou un sports drink color neon, yena cu pata pata di sucu no por ta saludabel, pero bo no ta tin opcion…….te cu AWO.
Vemma THIRST™ ta hiba hydratacion na un nivel completamente nobo. Bo ta yena bo curpa cu un mescla di electrolytes, carbohydrato y amino acido. Contrario na awa y sports drinks, Vemma THIRST™ ta duna bo un full spectrum di vitaminanan, mineralnan a base vegetal, mangosteen carga cu antioxidante y e aloe den cada porcion. Duna bo curpa locual e tin sed p’e.
Comprondiendo Bida ta desea un y tur feliz dianan di Pasco y un bon aña 2011 yen di salud. Un danki special ta bay na nos lesadornan cu a tuma tempo pa lesa y commentá riba e articulonan. Tambe na nos amigonan cu a ‘like’ nos pagina riba Facebook of cu a ‘follow’ nos riba Twitter. Sin boso sosten nos no lo a yega asina lew.
Nos ta spera di wak boso tur den aña 2011, paso nos tin un paar di sorpresa pa demonstra nos gratitud pa boso sosten.


text:
Despues di ta mas cu dos luna sera pa publico pa motibo di Covid-19 y ‘shelter in place’, team di Cas di Cultura (CdC) ta contento pa anuncia cu dia 11 y 12 di juni 2020 lo tin e prome eventonan pa publico atrobe.
E team di CdC no a para keto durante e simannan di ‘shelter in place’ y tawata pensa hopi con pa acomoda nos publico na un manera responsabel y siguiendo tur e reglanan di distancia fysico y social. Mientras tanto por a disfruta di nos serie “CdC Takeover” riba nos Facebook page cu ta estrena varios artista. Asina a duna consuelo y positivismo na cumindad y a extende nos podium fysico na uno digital.
Desde 11 di juni lo cuminsa cu eventonan chikito den Sala Unoca pa por test tur e protocolnan duna pa DVG. Dia 11 di juni pa 7pm lo tin e apertura di exposicion di e artsita conoci Mo Mohamed cu lo expone diferente cuadro y instalacion cu el a traha durante e ultimo decada. E exposicion lo ta habri durante full e luna di Juni y lo por pasa wak e obranan den siman durante oranan di oficina. Lunch break ta un momento perfecto pa pasa bishita. Entrada ta completamente gratis.
Dia 12 di juni pa 7pm, lo tin un concierto intimo “Musical Exposure” den e mesun Sala Unoca cu e talentoso ‘concert pianist’ Armand Simon, cu tambe ta director di Da Vinci Academy. Lo prepara e sala cu setnan di 2 stoel y cada set ta distancia 1.5 meter di otro. Lo tin 40 ticket so y nan ta na valor di Afls. 25,-, obtenibel desde dialuna 8 di juni na Cas di Cultura, y por reserva caba via 582-1010 of nos Facebook page of email info@casdicultura.aw.
Ta pidi tur invitado y publico pa mantene nan mes na e protocolnan di e normal nobo, manera; keda cas si bo perosna ta sinti malo, mantene distancia fisico di 1.5 meter entre bo persona y otro, laba man of uza hand sanitizer frecuentemente. Ademas di esaki CdC lo registra cada persona cu drenta pa si acaso mester haci ‘contact tracing’. E team di CdC lo percura pa asisti publico cu hand sanitizers y registracion. Nos ta yama publico bon bini bek, pa di nobo aporta na nos artistanan, arte y cultura.


text:
Durante un conferencia di prensa, conseho electoral ta splica riba e proceso di entregamento di lista cu lo tuma luga mañan 7 di mei. Cu presencia di KPA, DVG, Crisis Team y DOW cu cada un a trece nan punto pa dilanti.
Hunto nan lo haci e proceso di eleccion uno mas ‘lihe y miho’. Conseho electoral ta responsabel pa supervisa esaki. Luydens ta bisa cu e uso di scanner no ta algo cu ta dicidi caba, pero ta depende di cantidad di partidonan cu ta participa.
E ta bisa cu Censo a haci un sugerencia pa evita e presion cu tin na final di votamento riba esnan cu ta sinta na e urnanan electoral. E ta splica cu e resultado aki ta uno preliminar, pasobra e conteo manual, pero cu menos presion y trankil, lo ta esun cu ta duna e resultado definitivo.
Tambe el a splica cu e carchi di voto ta bin cu un QR Code y ta scan esaki riba un table y ta duna indicacion di e datonan di e votado. E tablet aki no ta conecta di ningun forma cu e scanner.
E votado despues di entrega su carchi di voto. E ta haya e formulario di voto. Na final e ta bay na e buzon, scan esaki y despues tira e formulario den e buzon. Tur esaki ta pa yuda facilita e trabou cu e miembronan di e urnanan tin riba e anochi di eleccion. Y esaki no ta algo cu Censo ta dicidi riba dje, sino e Hunta Electoral.
Directora di Censo, Sharin Luydens ta bisa cu cada presidente di urna ta responsabel pa e proceso di eleccion di na urna. Tin 70 urna e biaha aki, ocho mas cu e ultimo eleccion. Na casi tur urna tin un casi 1000 votado. Censo y otro departamentonan ta yuda sostene e 356 miembro di urna pa facilita e trabou di votacion. Tur otro departamento tambe ta sostene e proceso electoral.
Tambe nan ta responsbel pa e contamento di voto den urna riba dia di eleccion dia 25 di juni 2021. E ta bisa cu cada urna tin nan mesun presidente cu cuatro miembro, y tin confiansa den nan.
“Mi tin pleno confiansa den e hendenan cu ta traha den Hunta Electoral, kendenan a bin ta haci esaki pa añanan largo. Esaki ta mi di cuatro eleccion y nunca tabatin algo cu a pone mi duda den nan,” Luydens s a bisa.


text:
“Na tur esnan cu no a logra participa of cualifica, sigui cu bo empeño paso WE Aruba tey pe keda”
Diabierna ultimo, Prome Minister Evelyn Wever-Croes hunto cu Minister di Enseñansa Endy Croes, Minister di Cultura Xiomara Maduro y Parlamentarionan di coalicion tabata presente na e lansamento di weganan escolar 2022, WE Aruba. Weganan Escolar ta un evento cu tabata wordo organisa den pasado pero debi na diferente circumstancia esaki no a tuma lugar den e ultimo añanan. E aña aki, gobierno ta contento di por anuncia cu e weganan escolar lo continua y lo tuma lugar 17-25 di Juni, 2022 pa alumnonan di scolnan basico, preparatorio y avansa.
Weganan Escolar ta un competencia na unda e scolnan ta competi den ocho diferente disciplina y lo tin premionan atractivo pa e diferente scolnan. Gobierno di Aruba ta orguyoso di por a logra un biaha mas organisa e evento aki mirando cu encuentronan deportivo ta fomenta mas cooperacion, colaboracion, union y disciplina den nos muchanan, yudando nan cu resto di nan estudio.
Prome Minister tambe a expresa na Minister Endy Croes su deseo pa bin cu encuentronan familiar na unda riba un dia manera diadomingo, un caminda ta wordo cera pa famianan por pasa un rato ameno. Esaki cu e meta pa fomenta union familiar y distraccion sano pa nos muchanan.
Premier Evelyn Wever-Croes ta gradici Minister Endy Croes, IBISA, y Departamento di Cultura pa tur nan esfuerso y dedicacion na haci e Weganan Escolar 2022 un realidad.


text:
Biba Bou di Guia ta selebrá un aña di eksistensia
E proyekto Biba Bou di Guia (Begeleid Wonen) a selebrá su promé aña di eksistensia riba djamars 15 di mart. E proyekto piloto di dos aña a habri su porta riba 15 di mart 2021. Hóbennan vulnerabel di 16 te ku 23 aña ku pa tempu largu ta den un trayekto di yudansa serka Jeugdzorg i ku mester dal un siguiente paso pa bira mas independiente, ta keda den un kas komun.
Biba Bou di Guia tin kapasidat pa 10 hóben. Entre mart 2021 i febrüari 2022, a aloká un kantidat di 8 hóben. Un di e hóbennan tabata un alokashon di krísis. E hóbennan a sigui un trayekto di guia den un ambiente strukturá, asina yama ACA metódiko (ACA Methodiek) (guia, coaching i duna konseho).
Biba Bou di Guia ta traha huntu ku diferente organisashon di guia ku ta den e kadena sosial, pa asina nan por ofresé guia spesífiko na e muchanan. Solange Martilia, koordinadó di Biba Bou di Guia: “E kooperashon ku e otro organisashonnan sosial, a hunga un ròl importante den e trayekto di independensia di e hóbennan. Kada un di e profeshonalnan a duna un man segun nan área di konosementu. Sin otro, e kooperashon den kadena, no lo a logra hasi e promé aña di Biba Bou di Guia eksitoso. Nos ta agradesido pa e kooperashon ku nos partnernan di kadena i nos ta spera ku esaki lo sigui pa den futuro
“E akuerdo firmá riba 11 di mart último entre Fundashon Cas Bonairiano (FCB) i VWS (Ministerio di Salubridat, Bienestar i Deporte), ta un desaroyo importante pa Biba Bou di Guia, komo ku esaki ta sigurá un transferensia di alohamentu pa e hóbennan na final di nan trayekto”, segun Solange.


text:
KRALENDIJK/WILLEMSTAD- E kompania lokal EZ Air lo kuminsá ku su buelonan regular pa Medellin for di 3 di desèmber 2021. Esaki e aerolínea a anunsiá awe riba su página di Facebook.
EZ Air tin hopi tempu ta preparando kaba pa kuminsá sirbi e ruta aki. Ya e kompania tin algun tempu ta bulando pa Barranquilla, den departamento Atlantico. Aunke tabata tin hopi interes semper den buelonan pa Medellín e avionnan Beechcraft no tabata totalmente ideal pa kubri e ruta ei.
De lunanan ku a pasa, EZ Air a atkerí 2 avion mas grandi di marka Saab, ku si ta mas ideal pa kubri e ruta aki. Despues di un periodo di treinen i un proseso atministrativo pa keda kla ku tur papel, awor si e yega e ora ku EZ Air por start benta di su pasashinan pa e ruta.
Pasku
Mesora e kompania a kuminsá promoshoná biahenan pa temporada di Pasku i aña nobo ku un kampaña “Celebremos Navidad i año nuevo en Medellin”. Segun direktor di EZ Air e reakshonnan riba anunsio di e buelonan ta hopi positivo. “Ta hopi tempu hende ta puntrando nos ki dia nos ta kuminsá bula e ruta i hopi hende a yama nos pa yama nos pabien ku e logro aki. Nos mes ta sumamente kontentu”.
Ekipo
E direktor a bisa di ta hopi agradesido na e tim di EZ Air. “Tur hende di nos ekipo a traha hopi duru, sin eksepshon”, pa nos por a keda kla ku e siguiente paso aki pa nos kompania. Entre otro, e pilootnan di EZ Air mester a sigui treinen pa bula ku e avion nobo, mekanikonan mester a wòrdu di train i mester a tuma personal di kabina na servisio.
Por chek preis di pasashi ònline via www.flyezair.com, i por yama tambe ofisina na Kaya Italia riba number 717 1900 pa mas detaye i reservashon. Lógikamente por pasa personalmente tambe na e ofisina pa hasi e kompra.


text:
ORANJESTAD – Premier Evelyn Wever – Croes a duna di conoce di a ricibi peticion di parti di comercio pa introducicambio den e sistema di ‘invoerrechten’ cu Aruba tin aworakicu ta: Cost, insurance, and freight (CIF) E peticion dicomercio ta pa cambia esaki pa: Free on Board (FOB). Si introduci e cambio aki, e gastonan di fleta (freight) no ta bay hunga un rol asina grandi den determina e impuesto cu tin cu paga. Balor di impuesto ta baha y consecuentemente ta pagamenos pa e derecho di importacion.
Prome Minister a splica cu desde cu a ricibi e peticion aki 3 siman pasa, a pidi conseho di biaha na aduana riba e tema. Pasobra manera paga menos invoerrechten, un porcion grandidi entrada di Pais Aruba ta bira menos. Teniendo e situaciondelicado di Pais Aruba mester ta bon documenta prome cu tuma un decision asina.
“Nos a pidi Aduana e advies sperando cu e lo no tarda pa asinaun decision wordo tuma pronto tambe. Ta importante pa sacuanto e ta bay costa pa haci e cambio aki (di CIF pa FOB) y unabes cu sa cuanto e ta costa lo mester wak con pa haye di otro caminda,” Prome Minister a enfatisa.
Premier a sigui splica cu tin diferente reto na e momentonanaki entre otro cu ainda Aruba su entradanan no ta cubri e gastonan. Turismo mester recupera pa economia por recuperay pa subsecuentemente por mira recuperacion den Aruba sufinansas publico. Prome Minster a accentua cu ta compronde e seriedad di e situacion. Alabes lo informa e gruponan cu a hacie peticion pa reunion (Comerciantenan Uni y ATIA), cu ta tratando e tema y ta spera di sinta na mesa pronto pa delibera e miho alternativa.
Banda di esaki Premier Wever – Croes a splica cu ta sigui e desaroyo di prijs di fleta mundial
y ta mira cierto pronostico cu ta indica cu e prijs ta bay bahabek. “Asina cos ta bay semper ora algo subi drasticamente, despues e ta baha un poco te ora cu e stabilisa.Sinembargo, mundiamente ta kere cu e ta bay stabilisa na un nivel mas halto cu prome cu Covid.”
Terminando Prome Minister a splica cu aworaki Gobierno lo mester tuma e decision si ta bay absorba parti di e aumento eya traves di rebaho di impuesto. Si tabata otro tempo lo por a contesta e gruponan mas facil pasobra lo por a papia cu companianan estatal pa haya mas dividendo pa cera e buracoey, pero e situacion actual ta hacie mas dificil pa tuma un decision asina lihe.


text:
Kralendijk – Bon dia, Mi por partisipá na boso ku e variante Dèlta di e vírùs di corona a yega Boneiru.
Awor akí nos por laga investigá variantenan di e vírùs den laboratorio na Aruba. Siman pasá nan a investigá 16 muestra. A resultá awor ku den mayoria di kaso ta trata di e variante dèlta i den algun kaso e variante alfa, esta esun britániko. Boso ta haña mas informashon despues den e siman akí.
E variante delta di e vírùs di corona ta plama na mesun manera via drùpel, pero ta hopi mas kontagioso. Mas biaha nos ta mira otro tipo di keho, spesialmente doló di kabes, i ménos biaha nos ta mira keho manera tosamentu i pèrdida di holó i smak. Hendenan ku no a pasa angua òf ku a pasa solamente 1 angua por bira mas gravemente malu debí na e variante dèlta. Nan tin un chèns mas grandi tambe pa resultá den hòspital. E tèstnan ku nos ta usa por indiká e variante dèlta bon.
Ta di gran importansia pa mas hende ainda pasa angua. I pa hende ku a pasa solamente 1 angua, bai pasa e di dos angua tambe. Ku e angua kontra corona bo ta prevení ku yùist ku e variante dèlta bo ta bira gravemente malu òf ku nan tin ku interná bo den hòspital. Si Si bo tin keho keda kas i yama 0800 800 pa traha un sita pa tèst.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Michaela Jaé Rodriguez a ricibi su reconocimento como e miho actuacion pa un actriz di television, pa su rol como e figura materno den un serie di drama como Blanca, den e tercer y ultimo temporada di FX series. Y cu su triunfo, el a bira e prome actriz trans cu ta gana un Golden Globe importante den actuacion.
“Esaki ta e porta cu lo bay habri e porta pa hopi hoben talentoso”, Rodriguez a skirbi riba Instagram. “Nan lo mira cu mas ta posibel. Nan lo mira un Black Latina girl hoben di Newark New Jersey, cu tabatin un soño, pa cambia e mentalidad di otronan CU AMOR, AMOR TA GANA”. El continua bisando na su LGBTQAI babies cu NAN TA AKI, e porta ta habri awo pa alcansa e streanan.
Golden Globe di e aña aki tabata un asunto silencioso: NBC a nenga di transmiti e premiacion despues cu Los Angeles Times su informenan a revela un falta di diversidad den Hollywood Foreign Press Association, cu ta otorga e premionan, y nan a haci preguntanan etico relaciona cu e beneficionan financiero.


text: Diahuebs merdia a drenta informe di un caso di atraco na Huamei Supermarket na Socotorolaan, mesora a dirigi patruyanan na e sitio. Na yegada di e prome patruya a bin compronde cu aki no ta trata di un atraco pero sino un intento di ladronicia. Ta asina cu e homber a drenta e supermercado cu un tas y a yena esaki cu alcoholado Glacial y a subi bicicleta core bay pero nan a core su tras y a ranca e tas for di dje y a sigui bay man bashi riba e bicicleta. Nan a keda cu su tas cu celular y e mercancianan horta. Polis a tuma esakinan over pa asina nan logra capture.


text:
Den un video cu un mensahe hopi emotivo na su fans publica riba Instagram, Adele a disculpa y bisa cu su ekipo...
Dialuna ultimo 17 di augustus 2020 a tuma luga e ‘graduation y research presentation’ di Keyla Reeder, caminda el a presenta su...
Carson, blazer y jacket oversize ta e trend. Oversize ta e palabra clave pa ta up-to-date den...
E escritor y ceramista, Briana Feigon, ta spierta, respira y soña cu ceramica. E ta forma parti di e ekipo di archidigest.com,...
E superstar di musica a comparti e noticia di su compromiso riba su On the JLo newsletter diabierna ultimo, cu un video...
Awe International Alliance of Theatrical Stage Employees (IATSE) Local 44, un sindicato di propmasters, a manda un email na nan miembronan indicando...
Un anochi di competencia y moda a ser presenta pa Matrix y Manrique Capriles den Hyatt Regency...
E escritora, astrologa y animal lover, Yakari Gabriel, tin un articulo hopi interesante tocante e tema aki: ‘Ora bo ta Stima Bestia,...
Ken ta Andrea Brazilian Miss? Andrea ta un entrepreneur Brasileño, cu ta dirigi su mesun marca di paña y ta miho conoci como e ‘girlfriend’ di e...
Prome cu wega, Andreescu a bisa si un hende lo a puntre 12 luna pasa cu e lo hunga cu Serena...


text:
Awe 10 di october ta Dia di Salud Mental. Fundacion Anti Droga Aruba [FADA] hunto cu Respaldo ta para keto un rato pa refleha riba e tema importante aki. Nan ta trece dilanti cu a yega un tempo unda cu nos bida diario a cambia considerablemente hopi debi na e pandemia di Covid-19.
E ultimo lunanan aki a trece hopi retonan pa nos frontliners, unda cu mester brinda servicio bao di cualkier circumstancia, bay trabao maske por tin miedo di trece Covid-19 cas pa nan famia, pa studiantenan, adaptando na tuma les for di cas of Online, tin poco contacto cu docente/amistadnan y ta concerni ariba nan futuro. Pa trahadonan cu miedo di perde trabao, cifranan halto di personanan sufriendo cu entrada menos, personanan cu problema di salud mental ta experienciando un pio isolacion di loke nan ta biba diariamente.
Sin lubida esnan cu ta sufriendo den silencio cu perdida di un ser keri, sin cu por a bisa ayo y no por tin nan famia cerca pa consuelo. E consecuencianan ariba economia debi na e pandemia ya ta wordo sinti, companianan cu mester laga empleadonan bay cas pa purba salba nan negoshi y tin hasta cu mester cera por completo. Mirando experiencianan den pasado, ta premira cu e cifranan di salud mental lo aumenta den e siguiente luna y añanan segun e dos fundacionnan ta trece dilanti. Awor mas cu nunca ta ora pa nos para keto y mira e importancia di salud mental
No keda keto, busca ayudo cerca profesionalnan cu ta cla pa sirbi y yuda nos comunidad. Esaki ta e motibo cu e aña aki World Health Organisation a concentra riba #MENTALHEALTHFORALL


text:
Nos Mrs. Carnival 2019 a sintie super feliz riba escenario dia di Eleccion di Reina. E sentimento di alegria cu porfin e dia a yega pa haci su presentacion, aunke net riba e dia aki di eleccion Clarissa a bira malo. Apesar di su malestarnan, dolor y cansancio, el a ‘make the best out of it’! Esey tabata e motibo dicon na final casi e no por a baila mas, cual a crea basta speculacion riba facebook di comentarionan cu no tabata cuadra cu berdad.
Clarissa a participa na 1998 na Eleccion di Reina di Carnaval representando Mariniers Kazerne. E tabata semper activo den carnaval sea yudando e reinanan of e gruponan di carnaval. El a yega di competi den roadmarch cu Youth Extreme, baila pa e cantantenan y tambe canta cu banda den carnaval. E tabata aña pasa den e comision di Roadmarch Infantil- Hubenil. E amor pa nos carnaval ta grandi p’esey tambe el a prepara duro pa e Eleccion di Sra. Carnaval. Su team di experto a consisti di Maribel Andrade, Mitch Almary, Elsa Krozendijk y Marisol Peña.
Clarissa a logra realisa un presentacion impactante y luhoso danki na e fondonan cu el a recauda durante1 aña largo bendiendo rifa y cuminda. Su esfuerso pa mira su soño ser realisa luciendo un kostuum espectacular di Andrew Curiel y un shimis ful di spiel di diseñador internacional Alejandro Fajardo. Un parti hopi emocional pa Clarissa tabata na comienso cu e por a wak e sernan, cu ya no ta na bida mas den su show. E momento cu e Prins & Pancho a hisa su mannan na laira, e tabata contento apesar cu su curpa no tabata duna mucho mas.
E team completo di Clarissa ta consisti na prome lugar di Papa Dios, su pilar cu ta su mama, su famia, Gareth Tromp, Lisette Tromp, Maribel Andrade, Andrew Curiel, Zylena Todd y famia, Candy Maduro, Isatis, Darren, Queeny y ful e Team di Empire. Clarissa Arrindell su mensahe ta, pa tur loke bo kier logra ta posibel, traha duro p’e apesar cu e caminda lo ta duro y largo sin embargo e no ta imposibel. Gradici Dios pa tur cos aunke tin cosnan cu lo no ta manera bo kier, pero gradici’E paso bo a siña algo di esey, y E sa e miho pa bo. Finalmente Clarissa kier gradici su hefe y trabou, cu a coopera asina bon cu ne cu tur cos.


text:
Dialuna mainta Boneiro a duna di conoce cu a registra 88 caso nobo total tin 880 persona activo cu corona...Read more
Kralendijk: Boneiro diahuebs a registra 125 caso positivo nobo, total tin 828 persona activo. 6 persona ta interna den hospital.Read more
Kralendijk: Boneiro diaranson a registra 158 caso positivo nobo, total tin 815 persona activo. Den hospital tin 4 persona interna....Read more
Kralendijk Boneiro: Boneiro a conoce 96 caso positivo nobo, total tin 787 persona activo. Den hospital tin 4 persona interna.Read more
Kralendijk: Diaranson merdia Boneiro a informa cu a registra 129 caso nobo positivo, total tin 477 caso activo. Den hospital...Read more
Kralendijk: Boneiro tin 262 caso activo, a registra 43 caso nobo positivo. Caso di fayecimento ta na 23 persona.Read more
Kralendijk: Dialuna Boneiro a conoce 17 caso nobo, di e 81 persona cu a bay test. Seis di e casonan...Read more
Kralendijk: Diamars Boneiro a informa cu a conoce 9 caso nobo. Total tin 116 persona activo. Caso na fayecimento ta...Read more
Kralendijk - Segun sifranan di RIVM na Hulanda, Boneiru tin aktualmente kuater biaha mas kontagio kompará ku Kòrsou, kontá pa...Read more
Boneiro: KIA prizon di Aruba no por garantisa su siguridad. Diahuebs tardi algu despues di 5 or di atardi a...Read more
Kralendijk Boneiro: Riba djamars 12 di òktober 2021, alrededor di 4.45 or di atardi, Duana a detené un pasahero sospechá...Read more
Kralendijk Boneiro: 7 KASO NOBO DI COVID-19 REGISTRÁ AWE 25 DI SÈPTÈMBER 2021. Awe djasabra 25 di sèptèmber 2021 tin...Read more
Diasabra mainta e tristo noticia a drenta cu for di Boneiro un gran amigo colega den mundo di prensa sr....Read more
Kralendijk Boneiro: Diaranson mainta Boneiro a publica cu tin 8 caso nobo a drenta di e 114 test cu a...Read more
Kralendijk Boneiro: Tin 59 kaso aktivo di Covid-19 na Boneiru awe 18 di sèptèmber 2021. Di e 60 resultadonan di...Read more
Dialuna Boneiro a registra 3 caso nobo di Corona Virus total tin 90 persona activo. Caso di fayecimeto ta 17...Read more
Kralendijk Boneiro: Cifranan di Corona Virus na Boneiro a conoce un aumento. Total tin 92 caso activo, di 22 caso...Read more
Diamrs a drenta e noticia for di Boneiro cu e politico Jopie Abraham a fayece. Ta trata di un persona...Read more
Kralendijk Boneiro: Notisia di polis di djaluna 26 di yüli te ku djárason 28 di yüli 2021 A tuma medida...Read more
Colegio Ehecutivo ta confronta reto grandi riba tereno di maneho financiero y mester tuma medida pa formalisa maneho di...Read more


text:
Den e reunion publico den Parlamento diahuebs 25 di november pa presenta e Programa di Gobernacion 2021-2025, Aruba Mester Di Nos Tur, Prome Minsiter a cuminsa pa enfatisa e importancia pa fortifica nos estado di derecho. “E colegionan halto di estado di nos pais mester wordo fortifica mas ainda pa asina nan por cumpli cu nan tarea y unda mester wordo independisa mas”.
Prome Minister a duna di conoce cu Gobierno kier logra pa esistema di check and balances keda manera cu e tabata e ultimo 4 añanan, e wordo fortifica y e por sigui pa generacionnan cu tin cu bin. “Di e manera aki, nos furuto generacionnan lo no pasa den situacionnan cu nos a mira durante e 8 añanan di gobernacion di señor Eman cu a desactiva e forsa cu tabata tin den nos colegionan halto di estado”.
Pa loke ta traha Ombudsman, Prome Minister a enfatisa cu su ministerio lo duna tur sosten na e aspectonan legislativo pa esaki wordo finalisa. Tambe e relacion den REino y den exterior tambe ta un punto hopi importante y ta dirigi riba crea oportunidadnan nobo den Reino y tambe internacional dirigi riba recuperacion di nos pais.
Innovacion, Prome Minister a accentua, ta un medio pa bo logra bo metanan den gobernacion y mehora calidad di bida di bo ciudadanonan. e-Government, cu ta den e e-Government Roadmap 2021-2025, “A better citizen experience”, lo taenfoca pa mehora y digilisa e servicionan di Gobierno pa tin un miho calidad di bida pa ciudadanonan.
Tambe lo sigui ehecuta e proyecto di desaroyo y enfoca riba e 21st Century Skills pa por introduci e-Learning, desaroyo di programanan di educacion profesional specialmente riba tereno di IT management y cyber security.
Pa loke ta organisacion di Gobierno, lo enfoca riba sector publico pa e por bira uno agil y confiabel y cu ta duna servicio di balor agrega na comunidad. Hisa e efectividad di sector publico door di brinda servicio mas rapido y menos burocracia, dunando e sosten caminda cu mester. Tambe pa sigura e integridad y transparencia den tur e procesonan gubernamental.
Pa loke ta infrastructura y desaroyo teritorial, e punto di maneho ta di un manera transparente, un maneho husto pa desaroyo di infrastructura, tereno y teritorial sostenibel.
“Nos a depolitisa e proceso di duna tereno haciendo esaki mas transparente y husto. Ningun hende por bisa cu e Minister aki a fix tereno pa su ruman pa traha hotel riba dje. E tipo di corrupcion cu a tuma luga prome cu mi, pa casi tur e ministernan prome cu mi, mester caba.
Tambe lo elimina e retraso den e peticionnan pa terenopasobra tin hopi peticion atrasa. Tur esaki den cuadro alinea y den cuadro di e ROPV. Caminda ta necesario, e Ministerio lo duna tambe sosten den caso di ministerio di naturalesa pa bin cu un solucion structural pa loke ta e problema di RWZI.
Gobierno ta stimula construccion tambe pa hisa eficiencia di energia, adaptacion na clima, y tambe adherencia na regulacionann ambiental. Lo traha pa optimilisa uzo di tereno y espacio limita pasobra e realidad ta cu no tin hopi epsacio ni tereno mas pa duna. Lo duna sosten na Ministerio di Energia, Naturalesa, Asunto Economico, Desaroyo Sostenibel pa aporta na e maneho nacional di cambio di clima y di resiliencia.
Finalisando, Prome Minister Evelyn Wever-Croes a expresa: “Aruba ta pasando den e peor pandemia cu nos a conoce den historia moderno y ainda nos ta den. Ainda tin hopi insiguridad. Nos como Gobierno ta dispuesto pa enfrenta e retonan aki, pa tuma e decisionnan dificil cu mester wordo tuma pero principalmente pa guia nos pais den e rumbo di trankilidad, stabilidad y prosperidad.
Mi ta compara Aruba manera un barco nabegando den un lama hopi bruto, pero den union y solidarismo nos lo logra pa hiba e barco aki den awanan mas trankilo y yega e destino cu nos ta buscando”.


text: KRALENDIJK – Un suidadano ku doló na kurason a aserka Radio Live 99.9 FM relashoná ku un situashon di un mucha di 2 aña. Tanta di e mucha a konta ku ZVK a nenga pa laga e yu haña un di 2 opinion di dòkter. “Maira Molina a konta ku e ta tanta di e mucha, ku 2 aña pasá a operá. “ Nan a bai ópera na Kòrsou i e situashon no ta bon. E mucha ta sangra for di nanishi, i for di orea e ta saka pus. No a haña aprobashon pa e mucha hasi un kontròl den eksterior pa asina determiná kiko ta pasando,” Maira tanta di e mucha chikitu a konta. “Dòkter di seguro ta bisa ku no mester manda e mucha afó pa un segundo opinion. A menshoná ku e mucha ta troumatisa i no tin niun problema. E famia a bai ku e yu Repúblika Dominikana, aya nan a deskubrí ku e operashon ku a hasi pa e mucha no a bai korekto. Na mes momentu awor si ZVK a informá ku e mucha por bai Kòrsou òf Aruba pa un segundo opinion. Pues awor e mucha ta bou di tratamentu na Repúblika Dominikana i ZVK ya a menshoná ku ta bai evaluá si ta kubri sierto parti di e gastunan, e tanta di e mucha a konta. El a sigui bisa:”Dikon no ke a yuda e yu promé? Dòkter a faya i awor no ta trata pa yuda e mucha? Nos no ta aseptá e asuntu i ta sigui lucha ku e situashon pa skapa bida di e mucha. Loke a sosodé por poko e mucha a fayesé e temporada ku a pasa, ”Maira tanta di e mucha a konta. Javielis Molina ta nòmber di e mucha. ZVK i dòkter di mucha a nenga pa aseptá pa e mucha haña un di 2 opinion. E famia a bisa no ta laga e kaso te aki.


text:
ORANJESTAD, Aruba: Nora Eckmeyer ta un di e motornan tras di e comienso di Hospi Bondi Camp y e tin un trayectorio di 25 aña cu nan. Haciendo e camp ta uno masha dushi mes, unda tin diferente preparacion prome cu camp, hopi trabou durante e camp y tambe despues di e camp. Tur aña ta mira hopi di e muchanan bek, di cual tin ta bin y otro ta bay, pero Nora Eckmeyer semper a keda y a experiencia nan tur y ta haya e Camp dushi pa haci.
ABV ta e sindicato di trahadornan di Hospital y antes nan tabatin un comision di actividad. Miembro di e comision aki, sra. Grace Bareño a bin cu e idea pa Hospital tin su propio camp. Nan a acerca Stella Toppenberg, Nora Eckmeyer, Ludwina Boekhoudt, Benita Faro, Joan Danies y Sonia Ridderstaat (dfm) puntrando si nan kier a lanta Hospi Bondi Camp. Durante e 25 aña di Hospi Bondi, Nora Eckmeyer a haci diferente actividad y a conoce hopi mucha y e ta kere cu sigur e por sigui participa pa algun aña, sin ningun duda.
E meta ora cu a lanta e Hospi Bondi Camp tabata pa entretene e yiunan di trahadornan durante vakantie. Antes tabatin mayornan cu tabata ‘meld ziek’ of no tabata presenta na trabou pa asina keda cu nan yiu cas. P’esey a bin cu e camp y e mayornan por a trece e muchanan eynan pa asina por a bay traha trankil na Hospital y despues por a pasa busca nan bek atardi sin perde dianan di vakantie y e mucha por a gosa di un tremendo dia pafo di cas.
Nora Eckmeyer a keda miembro di e camp pa 25 aña pasobra e ta gusta e camp y tur aña a topa cu e muchanan bek. Awo Nora Eckmeyer su yiu muhe a tuma over Hospi Bondi Camp y e ta contento pasobra nan ta traha hunto di cerca. Nora Eckmeyer ta corda cu tempo e tabata lider, su yiu Noralfa mester a scucha di dje, pero awo cu Noralfa ta e president di e comision ta Nora mes mester scucha di su yiu durante di e camp.
Noralfa Eckmeyer tabata un participante di e camp prome y awe e mes ta organisa e Hospi Bondi camp. Su experiencia como participante den e camp tabata desde su 4 aña, despues bira un lider hoben pa despues cuminsa yuda e comision y algun aña pasa el a tuma over despues cu sra. Stella Toppenberg a retira. Esaki ta pone cu e tin 25 aña participando cu Hospi Bondi Camp caba.
Door di su experiencia cu e Camp Noralfa ta hopi contento di tin su mama band’i dje. “E ta mi man drechi, e ta yuda mi cu tur cos. Mi ta contento con e ta traha”, el a expresa contento. Tur lider di Hospi Bondi ta contento cu su mama ta banda di nan y ta spera cu e ta keda cu nan pa hopi tempo mas.
Riba e dia di clausura e aña aki a dedica un momento special na Nora y a gradici’e pa su dedicacion y guia na muchanan di Hospi Bondi Camp. Awe danki na Nora su dedicacion, pasenshi, amor y perseverancia muchanan di Hospital por mira bek y tin bunita recuerdo di nan infancia durante vakantie grandi. Gratitud ta inmenso di parti di tur empleado di Hospital.


text:
- Segun Jurickson Profar e ekipo di Texas Rangers lo no permiti’e hunga tur partido di Spring Training manera e pelotero a bisa algun dia pasa. Jurickson mes no tin problema ku esaki. E pelotero a bisa ku e ta dispuesto pa hasi loke e ekipo ke, e ta kla pa tur kos. E gerente general di Texas, Jon Daniels a bisa ku nan ta bai trankil ku Jurickson. Segun Daniels, Jurickson lo bai kuminsá haña turno na bate promé ku e kuminsá hunga shortstop den partidonan. E gerente general no kier a pone un fecha pero ta spera ku Jurickson lo ta kompletamente bon pa hunga na final di spring training. Mas aleu Daniels a bisa, ku nan ta hopi kouteloso ku Jurickson. E pelotero ta saludabel awor aki i e ekipo ke mantené asina. Komo muestra di e ekipo su koutela nan lo laga Jurickson hasi un MRI kada tres siman pa wak kon ta bayendo ku e skouder.
- E ekipo di New York Mets a yega na un akuerdo di un aña ku pa 4,2 mion dòler ku Lucas Duda. Di e forma aki e dos partidonan ta evitá e proseso di arbitrahe salarial. Duda e logra un promedio di .253 ku 30 honron i 92 kareda empuha temporada pasa.
- San Francisco Giants a yega na un akuerdo ku di un aña ku Brandon Belt pa 3,6 mion dòler. Asina ‘ki Giants ta evitá e proseso di arbitrahe salarial ku e pelotero. Belt temporada pasa a logra un promedio di .243 ku 12 honron i 27 kareda empuha den 61 partido.


text:
Kalènder gregoriano
E kalènder gregoriano ta un kalènder di origen oropeo ku awendia ta wordu usa ofisialmente ront kasi henter mundu. Su nomber ta derivá di su promotor, papa Gregorio XIII, kende a proklamá su uso mediante e akta Inter Gravissimas.
E kalènder gregoriano a sali for di investigashon nan ku sientífikonan di Universidat di Salamanca a hasi; e prome na 1515 y un di dos na 1578. Di e prome investigashon no a hasi kaso i di e di dos a surgi finalmente e kalènder mundial aktual, maske e honor di esaki a wordu otorga na otronan. Desde 1582 e kalènder gregoriano a kuminsa substitui e kalènder juliano gradualmente na diferente pais. E kalènder juliano tabata den uso desde ku Julio César a establese esaki na aña 46 antes di Kristu i tabata en esensia un kalènder egipto, e prome kalènder solar ku a fiha e durashon di un aña riba 365,25 dia.


text:
Despues cu AVP a sufri un derota aplastante den e eleccion ultimo caminda nan a bay atras cu 10000 voto, 4 asiento menos y caminda nan lider Mike Eman a laga su votadornan na caya door di bati retirada, nos a haya e siman aki un integrante di AVP, esta Marlon Sneek kende den su ansha y desesperacion ta sigui tira lodo riba MEP y e proximo gobierno cu ta den formacion ainda. Hecho ta cu te ainda Marlon Sneek no ta realisa cu pueblo den forma cla y raspa a rechasa su persona como politico, caminda den e ultimo eleccion el a bay atras den voto cu 21% y di carambola lo bolbe fungi como parlamentario pa AVP.
Cantidad di minister
Awor den un conferencia di prensa Marlon Sneek a trece padilanti e asunto di cantidad di minister cu e proximo gobierno lo mester ta consisti di dje, siendo a ser splica caba door di formador cu e reparticion di cartera no ta alcaso na e momento aki ya cu e prioridad ta ser poni na formula e programa di gobernacion cu mester wordo sosteni pa tur tres partido, esta MEP, POR y RED. Hecho ta cu Marlon mester tin berguensa di toca e tema aki, ya cu tabata su propio partido AVP na 2013 a dicidi di amplia e cantidad di ministernan te na 9, djis pa complace dos politico nobato Juan David Irausquin y Paul Croes, kendenan a menasa lider di AVP di lo no sostene e gobierno si nan no bira minister. Y Marlon Sneek mes por a mira unda e dos politiconan oportunista aki ta awe? Irausquin a bira e di 8 minister pa AVP, despues el a tuma su retiro, a bay reflexiona den exterior y pa despues bolbe wordo nombra como Minister Plenipotenciario. Paul Croes a bira e di 9 minister pa AVP, a wordo benta den prison y esaki pa motibo di henter e escandalo di ‘ontheffingen’ y cual ta un prueba palpabel cu henter e gobernacion di AVP tabata pesta cu fraude, impunidad, nepotismo y corupcion.
Deficit di 195 miyon florin
Riba dje nos a haya Marlon Sneek ta papia tambe di e finansa publico, haciendo como sifuera cu su gobierno di AVP lo bay laga un situacion di color di rosa pa e proximo gobierno. Den su ignorancia e kier a bari for di mesa e carta cu Director di Departamento di Finansa a manda pa Informador, caminda ta ser constata cu e presupuesto di 2018 lo bay tin un deficit astronomico di 195 miyon florin. Sinembargo te ainda no tin un bista cla cuanto gasto miyonario extra e presupuesto supletorio 2017 lo bay contene, mirando con e ministronan di AVP – mescos cu den e aña di eleccion 2013 – a derocha fondo publico na nan antoho y p’asina nan por a practica nan patronahe politico den e eleccion 2017.
AVP no ta cumpli cu promesa
Hecho ta cu durante e ultimo simannan tur hende mes por a constata con diferente sindicato, fundacion y organisacion priva y publico a haci peticion caba na e proximo gobierno pa yuda nan, ya cu e gobierno di AVP a laga nan tur na caya y no a cumpli cu promesanan haci y te hasta compromisonan firma cu nan. Asina nos por a mira con e sindicatonan SPA, SIMAR, SADA y SEPPA ta sperando pa e gobierno nobo sinta pa caba y p’asina nan haya loke e gobierno di AVP a priminti nan (promesanan bashi!) pa loke ta e structuranan salarial, beneficionan secundario, promocionnan pendiente, uniformnan y otro material necesario etc. Tambe Orden di Abogado ta na porta di e proximo gobierno caba pa haya e compensacionnan cu mester ser paga na e abogadonan liber y cu a ser acorda cu e ministro di Husticia Dowers y cu awor e no kier cumpli.
Negligencia completo
OPPA tambe kier pa e proximo gobierno duna e pensionadonan e Gelijk Bedrag y Bashi Premie cu e gobierno di AVP a kita for di nan. Fundacion SVGA tambe ta warda e proximo gobierno sinta pa logra na ratifica e tratado pa derechonan di hendenan cu limitacion y cu e gobierno di AVP a neglisha completamente. Pues claramente por mira cu e gobierno cu Marlon Sneek ta defende ciegamente no a cumpli cu tur e organisacionnan aki ya cu nan a prefera di malgasta tur fondo publico cu nan amigo y compinchinan na lugar di cumpli cu tur e compromisonan cera cu tur e instancianan aki.
Ta pesey MEP ta condena tur e expresionnan haci e ultimo dianan aki door di Marlon Sneek ya cu e ta e ultimo politico cu por mustra dede den direccion di MEP, siendo cu tin tres dede largo ta mustra den su propio direccion. “Een toontje lager, alstublieft!”


text:
ORANJESTAD. Diaranzon mainta Minister di Turismo sr. Dangui Oduber, hunto cu Minister di Deporte sr. Endy Croes, y tambe sra. Ronella Croes di Aruba Tourism Authority (ATA), a reuni cu Mr. Kees Van Muiswinkel pa cu e di 4 edicion di KLM Aruba Marathon. E evento aki lo ta tumando lugar ariba dianan 4 y 5 di juni.
E encuentro tawata uno bon, caminda a informa tocante e actividadnan cu lo tin ariba e 2 dianan aki. Tambe a menciona cu ta yegando coredonan di 27 diferente pais, Antigua, Argentina, België, Bonaire, Brazilië, Cambodia, Canada, Chili, Colombia, Curacao, Duitsland, Ecuador, Estonia, Frankrijk, Georgia, Engeland, Hongarije, Italie, Mexico, Nederland, Noorwegen, Panama, Paraguay, Polen, St. Maarten, Venezuela en de Verenigde Staten.
Un total di mas o menos 500 persona internacional y 2,000 Rubiano lo ta participando e aña aki. E participantenan cu ta yega di varios pais, no ta bin nan so. Nan ta yega Aruba cu nan famia pa despues di e marathon disfruta di nos dushi isla. Sr. Ronella Croes di ATA a splica cu ta tuma e oportunidad di e evento aki pa promove Aruba como un isla activo.
Tambe Mr. Kees Van Muiswinkel a duna un danki na Ibisa. Ibisa ta un partner hopi special den e marathon aki, paso sin nan, no lo por organiza un evento di magnitud asina grandi. Nan ta persona nan cu ta traha dia aden y dia afor pa deporte, pero sigur tambe pa salud di Aruba.
Minister Dangui Oduber a duna danki na Mr. Kees di KLM Marathon Aruba pa e bunita medaya cu a ser duna na su persona pa di 4 edicion di KLM Aruba Marathon.


text: Diamars atardi a drenta informe di un caso di tiramento den Ranchostraat mesora a dirigi varios unidad na e sitio. Na yegada di patruya na e sitio na prome instante no a encontra nada pero a logra saca afor unda e caso a tuma lugar y a encontra huls riba vloer. Polis a sera e area y a cuminsa investigacion. Patruya a bin topa den Nieuwstraat e conocido Peluca coriendo bay. Polis a logra pare y saka afor cu aki elo a bay buska su droga den Ranchostraat pero a haya su mes cu un tira den su man. Polis a logra saca afor ken e sospechoso ta y a cuminsa un buskeda pe. Mientras e victima a keda transporta pa warda di polis.


text: Diadomingo madruga for di oranan tempran malhechornan a pega varios candela na e dam di Saliña, esakinan a sigui crece y bira un candela enorme cu a bin afecta e paz y trankilidad di e habitantenan parti pabao di e dam ya cu tur sorto di material benta afo na rand di e dam ta kima y ta causa daño na salud di hende. Bomberonan a presenta y a keda basta rato ta combati sin cu e candela tabata mustra domina. Hasta polis a sigui e holo di candela for di banda di nan warda y mas pabao a sinti esaki y a core yega te na e candela.


text:
Crisis team ta informa riba cambionan importante haci pa por sigui maneha e pandemia di Covid-19.
ORANJESTAD Aruba, 24 oktober 2020. Den e Ministeriële Regeling di dia 22 di oktober Crisis Team a kita "toque de queda" y na su luga a introduci "gebiedsverbod". E prohibicion aki tawata enfoca riba zona di beachnan publico entre e orario di 12or am pa 5or am pa evita aglomeracion di hende.
Entrante mañan 25 di oktober cu ta cuminsa awe nochi pa 12or, crisis team a amplia e "gebiedsverbod" y a incorpora aserca espacionan di parkeo (parking lot) of cualkier espacio similar cu ta accesibel pa publico entre orario di 12or di anochi pa 5or di mainta.
Crisis Team ta evalua continuamente cua ta e situacionnan cu por conduci na un posibel brote di covid un bez mas. Y pa e motibo aki cu ta introduci unda ta nesesario medidanan pa minimalisa contagio y yuda comunidad sigui controla Covid-19 riba Aruba.
Ta urgi comunidad pa tuma bon nota di cambio menciona aki riba cu ta drenta na vigor awe nochi pa 12or.


text:
Soto CMTC ta pasa pa final di klasse A, Dreamteam ta pasa pa final den maskulino i Eagles Softex ta pika dilanti den e seri semifinal di femenino AA den liga CSB/MCB
Soto CMTC ta pasa pa final di klasse A, Dreamteam ta pasa pa final den maskulino i Eagles Softex ta pika dilanti den e seri semifinal di femenino AA den liga CSB/MCB
Weekend e playoffnan a sigi ku varios wega den Softball klasse A, AA i maskulino. Den klasse A Soto CMTC a sweep e serie kontra Demolation Cartel n.v. i klasifika pa final di klasse A. Nan lo topa e ganador di serie semifinal entre Nos tei Office Supply i Demolation. Den maskulino tambe Dreamteam a sweep e equipo di Suffisant Eagles den 2 tremendo partidaso ku bon picheo i defensa. E prome Wega Dream team tabatin mester di 8 inning pa por a gana Suffisant Eagles ku skor di 10 pa 7. Den e di dos wega di e serie ku bon picheo di Wendley Serberie a gana di suffiant Eagles ku skor di 4 pa 1. Awor aki Dreamteam ta den final pa enfrenta e ganador di e seri entre Suffisant Eagles i Haarlem Power.
Den femenina AA tabatin e sopresa di weekend, na momento ku Eagles Softex ta soprende Starosa Angels Vanddis ku skor di 12 pa 5. Pa Eagles Softex 12 kareda 9 hit i 3 eror. Picher ganador tabata Nazira Martis i miho na bate a resulta Ivaniela Belfor i Solange Soliana di 2-1. Pa Starosa Angels Vanddis 5 kareda 7 hit i 5 eror. Picher perdedo a resulta Sueydy Faneyt i miho na bate Jandely Ricardo di 3-2.
Seremonia oficial di weganan di playoff
Djasabra tabatin un ceremonia oficial kaminda MCB i CSB a entrega un plakaat na un representante di sra.Norma Carolina na kende e kampionato a wordu dedika. Riba e dia aki a anunsia tambe oficialmente e premionan individual di kampionato regular. CSB a hasi uso di e oportunidat pa gradisi tur equipo ku a karga e kampionato huntu ku direktiva te ku awor i tambe un gradisimentu spesial a bai na MCB i tambe FDOK.


text:
ORANJESTAD – Departamento di Impuesto ta participa cu su orario di servicio na publico lo ta diferente diaranson dia 30 di december 2015. E cambio di orario ta conta tanto pa e seccion di servicio pa cliente como e seccion di servicio di caha. Aki ta sigui un skema.
Departamento di Impuesto ta informa su clientenan cu tin e obligacion di haci declaracion di winstbelasting 2014 cu por entrega e declaracion di winstbelasting normal durante dia na cualkier kassa te cu 14:30 y despues di esaki por entrega e declaracion di winstbelasting y haci e pago correspondiente (solamente cu cheques) te cu 15:30. Ta pidi tur cliente cu yega despues di 14:30 pa acudi na nos balie di recepcion na nos oficina principal na Camacuri.
Alabes Departamento di Impuesto ta informa cu su oficina lo ta sera riba diahuebs dia 31 di december 2015.
Departamento di Impuesto ta pidi su clientenan pa tuma bon nota di e cambionan menciona pa evita cualkier inconveniencia. Entrante dialuna dia 4 di januari 2016 Departamento di Impuesto lo continua cu tur su servicionan manera custumber.
Departamento di Impuesto ta desea pueblo di Aruba un felis y prospero aña 2016 y ta gradici su clientenan pa e cooperacion y confianza durante aña 2015.
Gerencia di Departamento di Impuesto
29 di december 2015


text:
“Ya ta 17 aña cu mi ta bek na Aruba despues di tabata studia na Hulanda y mi ta corda cu ora cu mi a bolbe, Aruba tabata na candela (na moda di bisa), cu henter e discusion di conservacion, DUMP y reciclahe y tur cos cu ta draai rond di esaki” Zenon (43) ta cuminsa splica. P’e, bibando na Hulanda prome, e tabata masha normal pa recicla y separa sushi, pues e no por a compronde pakico esaki lo mester ta un topico di discusion mes. “Ora mi a bay Hulanda, Parke Arikok no tabata existi den e forma manera e ta awo. P’ami como Arubiano di un otro generacion, mi a dicidi mesora cu si lo bin cambio na Aruba ta mi generacion lo mester haci’e y ami mester ta parti di esey.
FUTURO
E desaroyo sostenibel ta mas den curason di e comerciantenan den industria turistico y e ta bisto. Ki ora Parke Arikok of otro instancia organisa cualkier evento, ta e comerciantenan aki ta eynan. Mi sa cu e balansa entre sostenibel y haci un actividad comercial cu ta gana placa tin ora ta dificil. Pero mi sa por ehempel cu si ami kap mangel pa mi guestnan por pasa of laga nan mishi cu reef, cu aki 10 aña esey NO lo existi mas pa mi otro guestnan. Hopi area ta wordo embeyece, pero den mi manera di pensa esaki ta kita na e originalidad di e sitio ey. Mi guestnan ta buska e local experience. “Go where the locals go, do what the locals do”.
ROL DI GOBIERNO
Mi lo desea pa tin mas control riba e leynan existente y pa enberdad mas industria ta sostenibel. Asina so Aruba por keda e joya cu e ta den Caribe y na mundo como destinacion pa bishita.
Por lesa mas di Clear Kayak Aruba nan entrevista den nos edicion digital, tanto den Papiamento como na Ingles


text:
E famoso diseñadora, Vera Wang, a aparece riba e rednan luciendo un imagen cu a causa sensacion den su siguidornan. Wang cu ta cumpli 71 aña na juni proximo a mustra jong, bunita y fit den e photoshooting, cu el a realisa mientras e ta den shelter in place na su residencia na Miami.
E imagen cu a impresiona su followers y compañeronan den e industria di moda, ta unda el a pose dilanti camera cu un sport bra oranje y un short denim blanco, mustrando su abdominal, brasa y pia tonifica. Pa su di dos look el a scoge un shimis cu ruffle den capa riba hot pants preto complementando cu boots preto, un face mask cu ta match y un coyar plata hancho.
Vera Wang a comenta tambe cu e no ta gusta restriccionnan y ta disfruta drumi, traha y bebe un bon cocktail cu vodka ora e tin gana. Un cos si cu e diseñora ta evita ta bay den solo, cu ta enemigo number uno pa su piel radiante y saludabel.
E diseñadora cu den su hubentud tabata un skater profesional, ta famoso specialmente pa su trahenan di novia cu el a diseña pa varios celebridad manera; Heidi Klum, Kim Kardashian, Jennifer Lopez y Hilary Duff.
Wang recientemente a share cu su “workday fashion family” a mantene motiva durante e pandemia di coronavirus. Nan tur ta extremadamente den forma, loke a pushe pa e work out tambe mayoria di e dianan. E comunidad di moda tambe ta memey di e pandemia confrontando e crisis.


text:
Net prome cu directiva di Arubaanse Voetbal Bond a inicia su reunion di bestuur di dia 12 di juni ultimo, SV Dakota a yega oficina di AVB y a entrega un protesta contra Deportivo Nacional. E protesta tabata contene 4 punto di protesta. Debi na e tempo cu ta keda prome cu e Play Off final lo inicia, directiva di AVB a bay over na adapta su agenda pa e anochi aki y pa trata e protesta cu tur urgencia. Despues cu directiva a evalua y analisa e protesta y a duna dirigentenan di Deportivo Nacional oportunidad di repasa y analisa e protesta, directiva a dicidi di duna SV Dakota rason den mayoria punto.
E puntonan tabata varia entre hungado cu a hunga dicho wega cu 3 carchi geel, siendo esey no ta permiti. Tambe a protesta contra hungadonan di Deportivo Nacional, cu no tin nacionalidad Hulandes y cu no a entrega documentonan den e dianan stipula na AVB, di acuerdo cu reglamentonan. Tambe SV Dakota a protesta contra un hungado cu ta “uitgeschreven” for di Registro Civil di Aruba, pa cual ta consider’e un hungado ilegal.
Directiva di AVB, den su consideracion a tene cuenta cu reglanan vigente y a duna SV Dakota rason den mayoria di su protestanan y consecuentemente ta aplica articulo 11 inciso 2 di e RCW y ta cambia e resultado di e wega di dia 9 di juni 2017 na fabor di SV Dakota. Cu e decision aki, SV Dakota ta pasa automaticamente pa final y ta hunga e wega pa Campeon y Sub Campeon contra SV RCA.
Mester menciona, cu di acuerdo cu reglanan vigente, Deportivo Nacional tin 4 dia di trabou (pues te cu dialuna) pa apela e decision aki na e Comision di Apelacion, den cual tin 4 abogado, 1 hurista y 2 persona cu amplio conocemento y experticio den tur locual ta trata futbol. Ta bon pa informa cu e comision aki ta un comision independiente for di bestuur di AVB y nan ta opera independiente tambe. Nan decision ta final y un decision cu e comision aki tuma mester keda acepta y respeta pa tur partido.
Arubaanse Voetbal Bond ta lamenta e situacion aki, cu tin como consecuencia cu ta pospone e wega di diasabra awor, pa duna Deportivo Nacional oportunidad pa apela. Di otro banda, reglanan di futbol ta permiti ekiponan protesta den caso cu nan sinti cu no tin “fairplay” di un banda pa e otro.
Ta intencion di AVB tambe, pa den e campeonato 2017-2018, propone cambio di reglanan na e clubnan. Semper y cuando ta e clubnan miembro di AVB ta acepta of rechasa peticion pa cambio. Mester pensa den cambio ora di admision of ora di cambiamento di hungado. Asina ta evita cu pa fayo administrativo, ta hunga cu hungadonan sin permiso of no inscribi como ciudadano di nos isla. Mescos cu e ta un responsabilidad di AVB pa tira bista riba e desaroyo aki, e ta mes tanto deber di cada organisacion deportivo pa no hunga cu hungadonan no legal. A pesar cu semper y cuando algo por pasa cu e consecuencianan cu nos ta experencia awe.
AVB ta spera cu e procesonan cu lo sigui cana mas lihe posibel pa por tin un bunita final di nos campeonato 2016-2017 di division di Honor.


text: Diaranzon atardi a drenta informe di cu tin un pick-up A75180 cu lo ta bentando sushi den mondi banda di Boroncana 6, mesora a dirigi un patruya na e sitio. Na caminda pa e sitio e mesun pick-up aki a bay subi caminda principal saliendo dilanti e patruya sin a dune preferencia. Polis a par’e y a atende cun’e. E chauffeur a admiti di a sali dilanti polis di no a dun’e preferencia y ora di a puntr’e tocante sushi benta den mondi ela admiti esaki tambe. E chauffeur di e pick-up mes a bay hiba polis unda ela benta e sushi. Polis a pon’e recoge tur e sushi bek y bay cu esaki. Pa colmo polis a atende cun’e tambe pa e number cu no ta cuadra.


text:
Den conexion cu esaki, Gobierno di Aruba ta buscando pa posibel solucionnan pa logra yega na un combinacion di metodonan uza pa procesa y deposita desperdicio, cu ta riba mesun liña cu un economia circular y normanan internacional.
"Upcycle Center" na Pos Chikito
Riba 12 di juli 2019 a inaugura ofiialmente e 'Upscycle Center". Den e edificio na Pos Chikito unda e “front office” di Serlimar y oficina d Bureau City Inspector lo muda, e espacio grandi ta binda oportunidad na e "Upcycle Center".
"Upcycle Center" di Serlimar ta e prome centro di upcyle y recycle na Aruba. E meta principal di e Up-cycle center ta pa trece un desaroyo denter di e concepto di Reduce (Reduci), Reusa (Uza di nobo) y Recycle (Recicla) cu ta refleha un economia circular.Den e “Upcycle Center na Pos Chikito ta uza material cu a tira afo y duna esaki un funcion nobo creativo. Tambe den centro tin ubica organisacionnan y “Stars Ups’ cu ta negoshi chikito cu a caba di lanta, unda nan por traha nan productonan creativo. Asina ta stimula e sector innovativo y Aruba lo bira lider den esaki den region. E “Upcycle Center” berdaderamente ta contribui na logra e meta di desaroyo sostenibel (SDG’s), segun e normanan di Nacionnan Uni.
E plan ta pa un fundacion establece nan mes den e edificio y lo duna cursonan na personanan di poco recurso p’asina traha producto di bon calidad y bende esaki despues. E material cu otro ta benta afor, ta converti su mes den un fuente di entrada hopi cu tin mester di un otro oportunidad.
Banda di e meta social menciona, e centro tambe tin un meta educativo, unda lo brinda cursonan na scolnan, como tambe hende cu ta biba den bisindario y interesadonan. Tambe meta ta pa tin un cafetaria chikito unda bishitantenan por contribui na brinda un solucion pa loke ta trata pa haci nos isla mas sostenibel y alabes gosa di un bon copi koffie.


text:
INGREDIENTE
Tuma nota di lo siguiente: tin dos forma di doló di spir. Doló di spir inisial, ta un sensashon di kimamentu di spirnan na momentu òf nèt despues di e esfuerso físiko. Dor di akumulashon di mèlkzür den e spirnan, puntanan di nèrvio ta keda stimulá, kousando doló.
Doló di spir tardá, ku ta presentá 24 te 48 ora despues di ku bo a spòrt, ta wòrdu okashoná dor di skernan chikí den e fibranan di spir. E spirnan ta hasi doló i ta soportá ménos preshon di ehersisio. E skernan no ta malu, en realidat nan ta sòru pa bo bira mas fuerte. Bo kurpa mes ta bai kura e skernan, kreando un superkompensashon.
Pues, bo kurpa lo rekuperá na un nivel mas
haltu ku esun original i ta prepará su mes pa e próksimo esfuerso físiko pisá dor di krea mas
fibra di múskulo. Doló di spir no ta esensial pa kresementu di spir. Spirnan ta bira mihó dor di ehersisio. Hasi ehersisio ku doló di spir por, tanten ku bo ta trein otro grupo di spir ku esun ku ta hasiendo doló. Esaki pa prevení ku bo ta haña
un leshon di spir. Korda hasi ehersisio na un
manera konsiente i responsabel!
SALUBRIDAT TA NOS
RESPONSABILIDAT PRIMORDIAL
BAN KOMBATÍ COVID19
#KONSUMIDOKONSIENTE


text:
Durante di COVID-19 Departamento di Agricultura, Cria y Pesca Santa Rosa tabata un di e departamentonan cu a wordo mas bishita. E Pandemia a hasi hopi hende conciente di cultiva na mesun producto pa mesun consumo. Varios ta esnan cu a bishita nos pa asina cumpra e simiya of cualkier otro producto cu nos ta ofrece pa asina por cuminsa hasi algo di cultivo. Esaki debi cu kisas tabata tin mas tempo na cas pa por hasi algo otro. Varios di nos productonan a caba durante di e Pandemia. Esaki a hasi cu nos mester a restock bek pa asina sigui ofrece e mesun bon servicio di semper den compra di diferente simiya y of otro productonan.
Awor nos tin bek den stock diferente tipo di simiya di fruta y berdura na bo gusto pa yega y cumpra aki mes na Santa Rosa. Nos a ricibi tambe simiya di pinda cu semper ta masha bon pidi aki na Santa Rosa. Vitamina pabo mata di fruta y berdura tambe nos a caba di haya pa asina atende cubo cultivo sin problema alguno.
Pesey nos ta hasi un apelacion na bo cordialmente pa hasi nos un bishita y mira kico ta bo escogencia cu preferencia pa asina bo por tin un cultivo exitoso. No lubida bo por conta cu nos servcio y ayudo pa cualkier conseho con pa cuminsa cultiva den scalanan chikito of grandi.
Nos servicio ta di di dialuna pa diabierna for di 7or di mainta pa 12’or di merdia y di 1’or di merdia pa 3’or atradi. Por yama na telefoon 585-8102 of por manda un email na info@santarosa.aw y gustosomente nos ta cla pa yudabo.


text:
E asosiashon di bankonan na Kòrsou, Curacao Bankers Association (CBA) a hala e desishon pa eliminá chek komo medio di pago aden, despues di intervenshon di FTAC.
Bankonan asosiá na CBA ta ofresé diferente métodonan di pago entre otro e check di pago. Den un reunion di CBA ku a tuma lugá dia 14 di Novèmber 2017, bankonan a tuma e desishon di eliminá e check I pa esaki a instalá un grupo di trabou. E desishon aki wòrdu registrá den un memorandum of understanding. CBA a informá FTAC di e desishon aki riba 19 di aprel 2018.
FTAC a kuminsá un investigashon i a yega na e konklushon ku e desishon di CBA di eliminá chek for di merkado ta kontra di reglanan di kompetensia. Despues di un kombersashon ku FTAC, CBA a disidí di kanselá e desishon. FTAC a disidí di terminá e kaso di un manera informal i un otro medida manera ‘un but’ no ta nesesario. FTAC lo sigui kontrolá e kombenio I por tuma medidanan manera ‘un but’ si CBA no tene su mes na e palabrashon.
FTAC ta supervisá e reglanan di e lei di kompetensia hustu ku ta na vigor for di sèptèmber 2017, spesialmente e prohibishon di kartel òf mal uso di poder. Prohibishon di kartel ta enserá ku negoshinan ku ta kompetí ku otro no tin mag di hasi palabrashonnan tokante di preis I asosiashonnan di empresarionan no tin mag di tuma desishonnan pa mantené preisnan kolektivo. E palabrashonnan aki ta kondusí na preisnan haltu pa e konsumidó.
Siñalnan tokante di violashon di lei di kompetensia, por wòrdu manda na info@ftac.cw òf por pasa na kantor di FTAC na Pietermaai 6.
Klek akí pa e desishon di FTAC.
Bo ke mas informashon? Tuma kontakto ku info@ftac.cw, telefòn: +5999 461 00 67.


text:
Katoliko
In memoriam Pastor Luigi Verdecchia Culla
25 di yanüari 1943 (Italia) – 16 di aprel 2021+ (Venezuela)
Pastor Luigi Verdecchia Culla a nase 25 di yanüari 1943 den e siudat Padua, ku ta keda den nort di Italia.
E aña akí, pa ta eksakto riba 31 di yanüari, Pastor Luigi a selebrá 60 aña di bida religioso. 31 Di yanüari ta e fecha ku famia Salesiano rònt mundu ta selebrá fiesta di nos patrono San Huan Bosco, Tata, Maestro i Amigu di mucha- i hóbennan. Komo Pader Salesiano, Pastor Luigi tambe tabata forma parti di e gran famia akí.
For di aña 1980 Kòrsou, pero en partikular Buena Vista, ta bendishoná ku presensia di padernan di e kongregashon Salesiano, di kual nos Mgr. Luis Antonio Secco ta un di e promé padernan Salesiano ku a bin Kòrsou pa yuda i guia e pueblo di Dios.
Pastor Luigi ta yega Kòrsou na sèptèmber di aña 2000 i ta bira pastor di Parokia La Bírgen Milagrosa, Buena Vista. Tur ku a konosé Pastor Luigi a eksperensiá su manera kariñoso, dediká, alegre, tin ora chistoso i semper buskando di saka lo mehor di kada persona. Manera e tabata bisa, buska di ta ekselente den tur loke bo ta hasi pa Dios.
Ademas di su yamada komo saserdote, Pastor Luigi tabata sikólogo i eskritor. E donnan akí tabata reflehá den su trabou di tur dia. Pastor Luigi, Salesiano di kurason, tabatin hopi atenshon i kariño pa mucha- i hóbennan, speshalmente esnan den nesesidat. E tabata praktiká e pedagogia preventivo di San Huan Bosco atraves di entre otro lès di katisashi i konfirmashon.
Pastor Luigi a keda Kòrsou entre 2000-2008 i a inisiá diferente obra. El a lanta konseho parokial di Buena Vista, tabata bishitá skolnan den bario, yuda esnan mas nesesitá pa haña un yudansa pa sigui studia. Tambe e tabata organisá kursonan pa gruponan di parokia. E boletin Kontakto di Parokia Buena Vista ta otro inisiativa di Pastor Luigi. E tabata responsabel pa renobashon di misa La Bírgen Milagrosa tantu paden komo pafó.
Pader Luigi, chikitu na estatura, firme den su pasonan, ku bos fuerte tabata prediká alkaso, tin ora poko fuerte ku un sabor humorístiko pa suavisá… asina yuda e fiel komprondé e mensahe di e Evangelio…
Pader Luigi komo Pastor i eskritor ta laga siñansa atras. Mi ta terminá e memorial akí ku un pasashi for di un di su bukinan esta:
Si me amas no me quieras
“Soy signo visible del Dios invisible… Si me amas, sé reflejo del amor de Dios. Tú me hablas de El con tu existencia… eres signo visible del Dios invisible…”
Awe Pastor Luigi no ta visibel mas pa nos, pero su trabou, kariño i legria lo keda visibel den nos mente i kurason. Pa via di nos fe den Dios Tata nos ta kombensí ku el a topa kara kara ku Dios Tata.
Ku su alma sosegá na pas.
Parokia La Bírgen Milagrosa
Buena Vista
16 di aprel 2021
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
Tur kaminda tin skarsedat di personal: Na unda tur trahadó di Hulanda a keda ?
Tin indikashon fuerte: Hulanda ainda lo no ta pidi despensa pa su pasado di esklabitut
Defensa a sostené outoridatnan lokal durante ku tormenta tabata pasando Aruba i Kòrsou
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Defensa a sostené outoridatnan lokal durante ku tormenta tabata pasando Aruba i Kòrsou
Barcelona no ta entrega: Bayern ta pidi 60.000.000 pa “Lewa”…
Tur kaminda tin skarsedat di personal: Na unda tur trahadó di Hulanda a keda ?
Marc Overmars a kita “Pèrla” di Bayern Munich…
Segun hendenan ku ta na altura: Yankees lo hasi Judge pelotero miho pagá… No kontrakt largu si…
Ghislaine Maxwell a keda kondena na 20 aña di kastigu di prizon pa tráfiko seksual
Trending
-
Deporte11 hours ago
Barcelona no ta entrega: Bayern ta pidi 60.000.000 pa “Lewa”…
-
Lokal9 hours ago
Tur kaminda tin skarsedat di personal: Na unda tur trahadó di Hulanda a keda ?
-
Deporte11 hours ago
Marc Overmars a kita “Pèrla” di Bayern Munich…
-
Deporte12 hours ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…
-
International11 hours ago
Ghislaine Maxwell a keda kondena na 20 aña di kastigu di prizon pa tráfiko seksual
-
Lokal9 hours ago
Defensa a sostené outoridatnan lokal durante ku tormenta tabata pasando Aruba i Kòrsou
-
International11 hours ago
Putin a atvertí ku lo bai tin un di tres Gera Mundial si nan ataka Crimea
-
Lokal10 hours ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…


text:
Tag Archives: flexpensioen
Cambionan ley di AOV/AWW entrante 1 januari 2016
Entrante prome di januari 2016 e leynan di AOV y AWW a cambia. Akinan SVb ta informa kico e cambionan aki ta. PRIMA AOV & AWW Prima AOV 14,5% (Parti di doño di trabao ta 10% y parti di trahado ta 4,5%). Prima AWW 1% (Parti di doño di trabao ta 0,5% y parti di… Mas Informacion
SVb ta introduci su Calculador di Pensioen
Otro servicio mas pa nos comunidad por ta mihor informa na momento di baha cu pensioen. Diaranson atardi den presencia di Minister Alex Schwengle, director di SVb Ir. Edwin Jacobs y hefe di Pensioen sr. Luis Tromp a introduci un servicio nobo di SVb pa nos comunidad.
Relato di Prensa Flex Pensioen
SVb ta anuncia: “Flex Pensioen” ta recompensa esunnan cu yega edad di pensioen cu un suma mas halto pa luna Haya sa mas riba bo derecho pa pospone bo pensioen!
Flex-Pensioen
Flexpensioen-AOV kico e ta?
Sesionnan di informacion tocante Flexpensioen-AOV
En conexion cu introduccion di Flexpensioen-AOV, SVb ta tene dos sesion di informacion riba e asunto aki riba e siguiente fechanan: